Page:Ludus Coventriae (1841).djvu/219



Johannes. Ecce vox clamantis in deserto! I am the voyce of wyldernese, That her spekyth and prechyth yow to; Loke ȝe forsake alle wrecchidnesse! fforsake alle synne that werkyth woo, And turne to vertu and holynese! Beth clene of levyng in your sowle also; Than xalle he be savyd from peynfulnese Of fyere brynnyng in helle! If that ȝe forsak synne, Hevyn blysse xalle ȝe wyne, Drede ȝe not the devylles gynne, With angells xalle ȝow dwelle!

Penitenciam nunc agite! Appropinquabit regnum cœlorum! ffor your trespas penaunce do ȝe, And ȝe xalle wyne hevyn Dei deorum! In hevyn blyse ye xalle wyn to be, Among the blyssyd company omnium supernorum; Ther as is alle merth, joye, and glee, Inter agmina angelorum, In blyse to abyde! Baptyme I cowncelle yow for to take, And do penaunce for ys synnys sake, And for your offens amendys ȝe make, Your synnys for to hyde.